РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/10-18

31. јануар 2018. године

Б е о г р а д

З А П И С Н И К

25. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 30. ЈАНУАРА 2018. ГОДИНЕ

Седница је почела у 11,05 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Огњен Пантовић, Радован Јанчић, Младен Лукић, Арпад Фремонд, Марјана Мараш, Мирослав Алексић, Нада Лазић и Милорад Мирчић као и Владимир Ђурић (заменик Ненада Божића), заменик члана Одбора.

 Седници нису присуствовали чланови Одбора: Јасмина Обрадовић, Горан Јешић, проф. др Миладин Шеварлић и Ненад Божић.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Емина Милакара, в.д. директора Управе за ветерину, Бојан Живковић, помоћник директора Управе за аграрна плаћања, Драгослав Милутиновић, Управа за аграрна плаћања, Милан Ћупрић, Сектор за пољопривредну политику, Сања Продановић и Бранислав Вељковић, Сектор за рурални развој, Владе Ђоковић и Лидија Ристић Матијевић, Управа за заштиту биља.

Одбор је већином гласова (13 за, 1 није гласао) усвојио следећи

 Д н е в н и р е д

1. Разматрање Информације о раду Министарства пољопривреде, шумарства и водопривреде за четврти квартал 2017. године ( број 02-103/18 од 16. јануара 2018. године);
2. Разно.

Прва тачка дневног реда - Разматрање Информације о раду Министарства пољопривреде, шумарства и водопривреде за четврти квартал 2017. године

 У уводним напоменама, Велимир Станојевић представио је Информацију и рекао да су у четвртом кварталу 2017. године усвојене четири уредбе и 12 правилника, међу којима су Правилник о квалитету сировог млека, Правилник о малим количинама примарних производа које служе за снабдевање потрошача, подручју за обављање тих делатности као и одступања која се односе на мале субјекте у пословању храном животињског порекла, Правилник о шумском реду, Правилник о подстицају за очување животињских генетичких ресурса у банци гена итд. Сектор за рурални развој је припремио правилнике за ИПАРД, промоцију ИПАРД-а као и националне мере за 2018. годину, са фокусом на системе за наводњавање, подизање вишегодишњих засада и програм за младе пољопривреднике старости до 40. година. Затим, припрема се и Уредба о расподели подстицаја у пољопривреди и руралном развоју за 2018. годину. Такође, циљ је да се од 2019. године премије за млеко исплаћују по квалитету. По питању међународне сарадње и процеса приступа Европској унији, истакао да је Влада Србије усвојила преговарачку позицију за Поглавље 13 и да је документ предат Европској комисији, као и да је достављен други део Нацрта акционог плана за Поглавље 11. Такође, завршена је екстерна ревизија за спровођење ИПАРД програма. Имплементиран је и пројекат рејонизације воћарске производње, По његовим речима, Министарство припрема посебан модел за дизел гориво за пољопривредике, који ће се примењивати од јесени. Повећана су издавања за системе за наводњавање и тренутно се гради 14 система из фонда Абу Даби а спрема се 15 нових пројеката, док је циљ Министарства да се у наредне две до три године дође до нових 150.000 хектара под системима за наводњавање.

Бојан Живковић истакао је да је Управа за аграрна плаћања у 2017. години издала 112.000 решења за субвенције, са реализацијом буџета од 92%. Такође, сви који су испунили услове, биће испаћени у наредном периоду.

Владе Ђоковић рекао је да од августа 2017. године политика увоза у Руску Федерацију таква да постоје заједничке контроле руских инспектора и инспектора земље извознице, и на тај начин се спречава уношење штетних организама и илегални промет роба. Проблем се јавља са доказивањем порекла површина под воћем због неажурности података Републичког завода за статистику. Ове године је поднето 12 захтева за увоз у Руску Федерацију и сав садни материјал је добио дозволу за увоз, укључујући и лозни материјал. Узети су узорци лозног садног материјала и наша лабораторија није констатовала присуство одређене бактерије, а наши стручњаци су у сталном контакту са руским лабораторијама и њиховим експертима како би се решио проблем забране извоза једне наше фирме због евентуалног присуства бактерије у лозним материјалима.

Емина Милакара истакла је да Управа за ветерину ради мониторинг на афлатоксин. Од августа 2017. године Управа је организовала низ предавања пољопривредницима заједно са пољопривредном стручном службом, поделила флајере каква храна треба да се даје стоци и да се избегавају силаже у критичним периодима године. По њеним речима, у овом тренутку се афлатоксин држи под контролим. Такође, Дирекција за националне референтне лабораторије треба ускоро да почне са радом. Подсетила је да сагласно члану 148. Закона о ветеринарству, могу да се овласте ветеринари да у мањим објектима врше контролу животиња на кланици.

Бранислав Вељковић нагласио је да поред консултантских агенција за спровођење ИПАРД-а, паралелно се настављају обуке за консултанте у пољопривредним стручним службама и самих корисника, а трошкови за ангажовање консултаната ће се рефундирати у случају одобрења ИПАРД пројекта.

 Маријан Ристичевић указао је на могући проблем што у оснивању консултантских агенција за спровођење ИПАРД-а учествују одређени државни службеници и опасност од повраћаја ИПАРД средстава због могуће злоупотребе и неефикасног спровођења одобреног програма. Такође, потребно је да Управа за аграрна плаћања утврди износ одобрених а неисплаћених подстицаја за прошлу годину, како би се та средства исплатила из буџетске резерве или других извора финансирања. Затим, да се пољопривредницима дозволи откуп дела дуга по основу ПИО и здравственог осигурања.

У дискусији су учествовали народни посланици: Маријан Ристичевић, Милија Милетић, Мирослав Алексић, Милорад Мирчић, Владимир Ђурић и Арпад Фремонд.

Одбор је једногласно, а на основу члана 229. став 4. Пословника Народне скупштине закључио да поднесе Народној скупштини следећи

 И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за четврти квартал 2017. године и одлучио да јe прихвати.

Друга тачка дневног реда - Разно

Под тачком разно, није био пријављених за расправу.

Пошто других питања и предлога није било, седница је закључена у 13,00 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић